钦定古今图书集成/明伦汇编/闺媛典/第028卷 > 周冠军公夫人乌石兰氏墓志铭 前人
## 钦定古今图书集成/明伦汇编/闺媛典/第028卷 > 周冠军公夫人乌石兰氏墓志铭 前人

夫人讳某，乐陵人也。晋司徒乐陵公苞后，子孙就封，
因即家焉。扶风旧城，犹存铁市；河南故墅，尚馀金谷。
或寓燕陲，仍仕代郡。祖行，代郡尹。父魏司空兰陵郡
公。司空佐命，魏朝少傅。丞凝，周室并为大族，俱蒙赐
姓，秦晋匹也，是曰“通家。”夫人年十七，归于宇文氏。淑
令端庄，含章贞吉，箴盥惟仪，闺闱已正。某年除金乡
“郡君，某年改授冠军夫人。”“四德小君，宜其家室。三事
内主，翻辞赞务。以保定五年四月遘疾薨，时年四十
有四。即以其年某月日，归葬于京兆之某原。人世风
烟，山川超忽。陵波青麦，倘逢贞女之坟；陇首白杨，或
表贤姬之墓。”乃为铭曰：

三星丽天，五岳镇地。礼有其秩，人居其位。燕赵多奇，
山川雄气。挺兹令淑，惟此含章。玉生庭照，兰开室香。
邢姨褧服，宋子河鲂。百两言归，九仪从聘。褕狄七彩，
轩车六命。鼎室辞亲，槐庭赞政。世为阅水，人成大梦。
回帐山门，移灯泉洞。金枣长含，银蚕永送。香填柏椁，
路闭松城。悲鸾独影，雄剑孤鸣。留连赵瑟，凄怆秦笙。